b"\n_START_ARTICLE_\nRahal\n_START_PARAGRAPH_\nUn rahal (tamb\xc3\xa9 ral, rafal/rafel o arahal) \xc3\xa9s un arabisme provinent de la paraula ar-rahal, que significa 'la finca', en el sentit un terreny d'\xc3\xbas agr\xc3\xadcola. Igual que el castell\xc3\xa0 arrabal, \xc3\xa9s una paraula que en l'actualitat t\xc3\xa9 un significat molt ample. Del seu \xc3\xbas original designant una zona d'horta o cultiu fora de les muralles, d\xc3\xb3na el nom de molts pobles (Rafelbunyol, Rafal); heretats (El Rahal de Naham\xc3\xa9n); i el cam\xc3\xad ral, el cam\xc3\xad que duu als camps i potser pertangu\xc3\xa9 al rahal.\n_START_SECTION_\nEl rahal hist\xc3\xb2ric\n_START_PARAGRAPH_\nEls rahals dels musulmans eren finques particulars de cultiu o d'esbargiment, o amb les dues funcions alhora. El propietari d'un rahal solia ser un personatge il\xc2\xb7lustre o un alt funcionari civil o militar. La condici\xc3\xb3 de terratinent li conferia l'estatus de membre de la classe social alta. El fet que els rahals s\xc3\xb3n molt menys nombrosos que les alqueries (terrenys pertanyents a grup de llauradors) obliga a suposar que el rahal constituiria un tipus de propietat d'acc\xc3\xa9s restringit.\n_START_SECTION_\nDifer\xc3\xa8ncies amb el real\n_START_PARAGRAPH_\nEl real \xc3\xa9s un altre arabisme que sovint es confon amb el de rahal o raval -aquest \xc3\xbaltim, de l'\xc3\xa0rab andalus\xc3\xad arrabad, significa 'suburbi fora muralla'-. Mentre rahal es refereix als terrenys de conreu, real ve a significar 'campament', i tamb\xc3\xa9 'hort tancat'."